google/wiki40b huggingface dataset:
Krøgenes

Krøgenes er et lokalsenter i Arendal kommune. Senteret har en rekke butikker og ligger strategisk plassert ved avkjøringen til Tromøy, fylkesvei 409, fra Kystveien, fylkesvei 410 mellom Arendal og Eydehavn. I oktober 2019 åpner ny fylkesvei 409 fra Krøgenes til veikrysset Longum på motorveien E18 mellom Arendal og Tvedestrand. 
Arealene tilhører gården Krøgenes som tidligere lå i Østre Moland kommune og i Barbu kommune, før denne ble slått sammen med Arendal by i 1902. 
Krøgeneskilen og Krøgenestjenn er lokaliteter i området. Tjenna ble omkring år 2005 fylt igjen for å gi plass til parkeringsplass til butikkene i området. Ekevalen er en høyde i området. 
I 1960-årene ble store deler av Krøgenes regulert til industriområde.
Romanes

Utbredelse

En regner med at varianter av romanés blir talt av ca. 40 millioner mennesker.  I Europa lever det 10–12 millioner roma, og nesten alle disse kan forstå hverandre tross dialektforskjeller.  Eksempelvis bor det 10 000 roma i Finland.  Disse hører til Kàlo-gruppen (Kaale), som dukket opp i Sverige-Finland på 1500-tallet.  Språket deres har det samme rettsvern som samiske språk.

Ordtilfang

Ordtilfanget i romanes bærer sterkt preg av sigøynernes historie. Kjernen av ordtilfanget kommer fra de indoariske språkene rundt Punjab i India.  Mange ord ligner på de tilsvarende ord i punjabi og hindi — slik som tallene fra én til fem. Andre vesentlige kilder er armensk, gresk, slaviske språk, romanske språk og germanske språk. Det finnes også enkelte hebraiske og finske ord i romanes.
Losjarik-ubåten

Losjarik (russisk Лошарик) er en betegnelse på en russisk undervannsbåt.

Fartøysklasse og operasjonsdyp

Fartøysklassen er AS-12 (på russisk: АС-12) av Prosjekt 10831. NATO-kallenamn er NORSUB-5. (En feil betegnelse som ofte er blitt benyttede av mediene er «Prosjekt 210». Dette prosjektnummeret er også benyttet av den norske Ula-klassen.
«AS-12», er et akronym for Атомная Станция-12 - «kjernefysisk djupvasstasjon» (russisk атомная глубоководная станция). 
Det er kjent at fartøyet har operert på dybder ned til 2500 meter, i Arktis i 2012.
The Kopite

The Kopite er et medlemsblad som utgis av Liverpool FC Supporters Club Norway. Det kom ut første gang i 1980 og det kommer ut 8 ganger i året.
Ansvarlig redaktør av medlemsbladet er Torbjørn Flatin, som også er æresmedlem i Liverpool FC Supporters Club Norway.

Tore Hansen er redaktør av medlemsbladet og daglig leder av Liverpool FC Supporters Club Norway, som han også er æresmedlem av. Flatin og Hansen er i tillegg forfattere av boken Liverpool Football Club 1892-99: de røde fra Anfield.
Tidskriftet trykkes for tiden per våren 2015 hos Artko AS, og i et opplag av ca. 30 000 eksemplarer. Den grafiske designen og tilretteleggingen av bladet er det Bernt Dag Ravnevand som står for.
The Kopite har ved tre anledninger blitt kåret til årets medlemsblad av Supporterunionen for Britisk Fotball for sesongene 1993/94, 2005/06 og 2009/10.
Hay-Herran-traktaten

Hay-Herran-traktaten var en traktat undertegnet 22. januar 1903 mellom USAs utenriksminister John M. Hay og Colombias Chargé d'affaires i Washington D.C., Tomás Herrán. Dersom traktaten hadde blitt ratifisert av de to land hadde den gitt USA en evigvarende leieavtale for en 10 kilometer (6 mile) bred landstripe gjennom Panama, som på det tidspunkt fremdeles var en del av Colombia. USA skulle betale 10 millioner dollar i en engangssum og en årlig leie på 250 000 dollar.
Avtalen ble ratifisert av USAs senat den 14. mars 1903, men ble ikke ratifisert av Colombias senat og trådte derfor aldri i kraft.
I ettertid har det blitt antatt at avtalen ikke ble ratifisert fordi Tomás Herrán fremforhandlet avtalen uten nødvendig oversikt over Colombias innenrikspolitiske situasjon. Det har også blitt nevnt at mange Colombianske politikere anså pengesummen avtalen gav som for lav, spesielt siden USA hadde vist seg villig til å betale 40 millioner dollar for kanalselskapet.
USAs regjering var ikke villig til å reforhandle avtalen eller endre pengesummen og gav snart sin politiske og militære støtte til et planlagt opprør i Panama, som ledet til provinsens uavhengighet og til byggingen av Panamakanalen.
MF «Stena Seatrader»

MF «Stena Seatrader» var et skip i eie av Stena Line som trafikkerte ruten Hoek van Holland-Killingholme.
Kongeriket Westfalen

Etymologi

Navnet Falen er beslektet med den urnordiske navneformen * Fal(ah), gotisk: Filhan og gammelhøytysk: Felahan, som betyr landskap, område eller land. På norsk er det tilsvarende ordet Fold, og gjenfinnes i navnene på de norske kommunene Folden (1837–1887), Nordfold (1887–1964), Foldereid (1886–1964), Sørfold og Folldal og på de to norske fylkene Østfold og Vestfold.
I Norge har ordet i betydningen landskap og flate blitt brukt om de ytre, brede delene av fjorder. Folda [fåȴ'ȴa] ble tidligere brukt på denne måten om Oslofjorden, og har gitt opphav til stedsnavnet Follo. Havstykket Folda i Trøndelag har gitt opphav til bygdenavnet Foldereid i Namdalen og navnet Foldafjorden mellom Nærøy og Fosnes. Som norsk elvenavn, er det av språkforskeren Sophus Bugge tolket som «den brede, den som danner en bred Flade». Det brukes om Follaelva i Verran og den tilknyttede bygden Follafoss, om Folla i Holtålen, om Folda i Rindal på Nordmøre, om elva Folla i Hedmark og Oppland og den tilknyttede Folldal og om elva Folda i Nord-Aurdal.
Navnet Westfalen forekommer første gangen i året 775 under navneformen Westfalai i de kongelige frankiske annaler Annales regni Francorum. Der er det betegnelsen på en stamme blant sakserne som bodde vest for elven Weser. De gamle sakserne kalte den vestlige delen av deres territorium for Westfalen, den midterste for Engern og den østlige for Ostfalen. 
Den anonyme saksiske poeten Poeta Saxo, skrev således i sine Annales de gestis Caroli magni imperatoris libri quinque («Annaler om gjerningene til keiser Charlemagne i fem bøker») fra mellom 888 og 891, at der fantes tre saksiske stammer: Ostfalai, Westfalai og Angrarii («congregatis Saxonibus de diversis pagis, tarn de Westfalahis et Angrariis quam et de Ostfalahis»). I eldre tekster fra Sachsenland, skrevet under Karl den store, omtales også et Gau ved navn Fahala som hadde sitt sete i Hildesheim, men ingen stamme med navnet Falen.
Gjennom de gamle skriveformene Falahi, Falachi og Falaha, som betyr «bonde» i betydningen «landmann», «mann i et område eller landskap (Falen)», oppstod også navnet Valhala, Walhala eller Valhall, som i norrøn mytologi er æsenes store festhall. I forordets avsnitt 10 av sin Den yngre Edda, knyttet Snorre Sturlason således guden Odin til sakserne, ved å omtale hans tre sønner som Veggdegg (konge over Ostfalen), Beldegg (konge over Westfalen) og Sigge (konge over frankerne).
Frieser

Rasebeskrivelse

Frieseren er alltid svart og helt uten hvite avtegn, foruten muligens en hvit stjerne i pannen godkjennes, kun hos hopper. Mankehøyden varierer fra 150-170 cm. Frieseren er berømt for sin lange tykke man og hale, som ikke skal klippes. Den har et kraftig hovskjegg og er kjent for å ha svarte, sterke og friske høver. Hodet er langt, men edelt. Den har en sterk rygg og en vakker buet hals. Man skal ikke være i tvil om hvilken rase det er når man ser en Frieserhest.

Typiske trekk

Den har et majestetisk ganglag med høy kneaksjon. Dens svært gode bevegelser gjør at den passer svært godt til de samlende bevegelsene som kreves i dressur. Disse hestene passer spesielt godt til kjøring, dressur, turridning og som showhest. Den har et temperament som er rolig og liketil, noe som gjør at den er en god familiehest. Rasen har også gode og sterke ben.
Hjortejegeren

Handling

De Niro, Savage og Walken portretterer amerikanske fabrikkarbeidere og lidenskapelige hjortejegere. Dette arbeidermiljøet er av russisk opprinnelse. Den første tredjedelen av filmen handler om bryllupet til «Steven» (Savage) og «Angela», og er en storslagen skildring av en russisk-ortodoks vielse med tilsvarende livsbejaende bryllupsfest etterpå. Samtidig, og som en kontrast til den livlige festen, kommer en Vietnamveteran innom denne og varsler de kommende tragediene.
Det er klart under bryllupet at Angela er gravid med Nick (Walken). Etter en siste hjortejakt reiser trioen i krigen i Vietnam. Alle tre blir tatt som krigsfanger og blir utsatt for grusom behandling, hvor vaktene blant annet tvinger dem til å spille russisk rulett. Gjennom viljestyrke og selvkontroll klarer Michael (DeNiro) å utmanøvrere fangevokterne og leder en flukt. Men Steven blir under flukten så skadet at han mister begge benene, og senere er så krigstraumatisert at han ikke bryr seg om noe annet enn livet på sykehuset.
Da Michael kommer hjem fra Vietnam, møter han et svært endret hjemland og han selv er svært endret gjennom sine kraftige krigsopplevelser. Han drar blant annet på hjortejakt, men greier ikke å trekke av da han har en flott hjort i sikte. Han klarer ikke å drepe mer. Imidlertid har Nick (Walken) blitt igjen i Vietnam, og da Michael gjennomskuer årsaken, reiser han tilbake til Saigon (rett før byen faller). Han finner den hjernevaskede og psykisk skadede Nick som har blitt besatt av det dødelige spillet russisk rulett og er en profesjonell utøver av dette i bakgatene i Saigon. De gjenforenes, men Nick er fiendtlig innstilt til Michael og som følge av sine krigsskader ønsker han ikke å bli med Michael hjem. For å utfordre Nicks lojalitet og kjærlighet til sin beste venn, må Michael utfordre Nick til å spille russisk rulett mot hverandre, mens Michael hele tiden under spillet forsøker å overbevise Nick om å vende hjem. Nick er imidlertid upåvirkelig, og tar pistolen og skyter seg selv i hodet. Michael, som hadde lovet å ikke etterlate Nick i Vietnam, bringer liket tilbake til USA. Filmen ender den morgenen da Nick begraves, da Michaels kjæreste Linda (Streep) foreslår en skål for den falne vennen Nick, men skaden forårsaket av krigens redsler har allerede ødelagt vennegjengen for alltid. Filmen ender med at vennene, etter sørgehøytideligheten etter Nick, improvisert synger Irving Berlins sang «God Bless America» i et spedt forsøk på å begynne på noe nytt.
Dragseid

Dragseid fornminnefelt er Norges største samling av bautasteiner og gravhauger og er Åfjords tusenårssted, funnene stammer fra rundt 400 e.Kr..
Navnet kommer av at stedet vart et gammelt dragseid, dvs. et sted der båtene ble trukket over land, her mellom Skråfjorden og Åfjorden.
Calcio Italia

Calcio Italia er et engelskspråklig fotballtidsskrift som handler om italiensk fotball. Det kommer ut månedlig.
Skagerrak

Korteste avstand over Skagerrak

Det er to-tre strekninger som konkurrerer om å være den korteste distansen over Skagerrak mellom Norge og Danmark, den ene går mellom Hanstholm i Danmark og Flekkerøya utenfor Kristiansand, den andre mellom Hirtshals i Danmark og skjærgården utenfor Grimstad.

Hanstholm-Flekkerøya

Avstanden mellom moloen i Hanstholm til Lille Svarten (NM93), et skvalpeskjær syd av Flekkerøya er 108,60 km (58,64 Nm).

Hirtshals-Lillesand

Avstanden mellom moloen i Hirtshals til skjærgården i Høvåg er rundt 110 km.

Hirtshals-Grimstad

Avstanden mellom moloen i Hirtshals til Hesnesbregen (NM97), en holme syd av Grimstad er 110,12 km (68,43 Nm).

Navnets opprinnelse

Denne havstrekningen ble opprinnelig kalt Jyllands hav. Navnet Skagerrak kom inn i norsk språk med betegnelsen som var i bruk på nederlandske sjøkart i middelalderen. De var de eneste brukbare sjøkart som fantes på denne tiden og fikk innflytelse også fordi nederlandske skip stod for mye av trafikken på Sør-Norge og mot Østersjøen, (mens hanseatene dominerte handelen over Bergen). 
Betegnelsen er satt sammen av det danske ordet Skagen og den nederlandske endelsen «-rak» som betyr «rett/bein/rak havstrekning» – altså den rette veien mot Skagen. Trafikken i Skagerrak med seilskip gikk i hovedsak langs norskekysten fordi skjærgården gav muligheter for å søke nødhavn i dårlig vær samtidig som man på denne ruten holdt unna de langgrunne, lumske farvannene langs danskekysten – blant annet med navn som Jammerbugt.
Stane Dolanc

Stane Dolanc (født 16. november 1925 i Hrastnik i Slovenia som da var del av Jugoslavia, død 12. desember 1999) var en jugoslavisk politiker og Titos nærmeste medarbeider.
Mercer kraftverk

Mercer kraftverk er et gasskraftverk med integrert kullkraftverk i Mercer County, delstaten New Jersey i USA. Det har en installert produksjonskapasitet på 650 MW, fordelt på 2 turbiner. Dette er delstatens fjerde største fossile kraftverk målt etter installert produksjonseffekt. 
Anlegget ble påbegynt omkring 1957 og stod ferdig i 1961. Brenselkilden er naturgass og kull. Utslippene av CO2 i 2006 var i alt 2,358 mill tonn.
Agder og Telemark bispedømme

Agder og Telemark bispedømme er et bispedømme i Den norske kirken som omfatter menighetene i Telemark, Aust-Agder og Vest-Agder, med Kristiansand domkirke som bispesete. Bispedømmet er fra 2015 organisert i 10 prostier og 135 menigheter. I bispedømmet var det i 2013 341 768 medlemmer i Den norske kirke. dvs. 73,9% av befolkningen. Tidligere besto bispedømmet i tillegg av 67 prestegjeld.
Kristiansand har vært bispesete siden 1682, da dette ble flyttet fra Stavanger for å styrke den nye byen Christianssand.  Bispedømmet omfattet Øvre Telemarken fogderi, Nedenes amt, Lister og Mandals amt og Stavanger amt, og hadde frem til 1918 navnet Christianssands stift som fra slutten av 1800-tallet ble skrevet Kristiansands stift. Fra 1918 til 2005 var navnet Agder bispedømme. 
Det (gjenopprettede) nye Stavanger bispedømme, i utstreking tilsvarende Rogaland fylke, ble utskilt fra Agder bispedømme 1. januar 1925. Agder bispedømme omfatter etter dette fylkene Telemark, Aust-Agder og Vest-Agder. Fra 1. januar 2005 er navnet endret til Agder og Telemark bispedømme. Det er det eneste bispedømme i Norge som omfatter minst tre fylker.

Historie

Opprinnelig (fra 831 til 1103) var Norge en «misjonsmark» som organisatorisk lå under (den katolske) erkebiskopen av Reims i Frankrike. Frem til 1152 lå så landet under Lund i Skåne (Danmark). I 1152/53 ble erkebispesetet i Nidaros (Trondheim) opprettet. 
Allerede før landet fikk egen erkebiskop var det opprettet tre bispedømmer (1070) med bispeseter i Alpsa, Biargina og Nithirosa, det vil si i Oslo, Bjørgvin (Bergen) og Nidaros. Etter hvert ble dette utvidet til fem, blant disse det gamle Stavanger bispedømme, opprettet en gang mellom 1122 og 1128.
Stavanger bispedømme dekket områder som tidligere hadde tilhørt Bjørgvin og strakte seg fra Haugesund i vest til Gjernestangen mellom Risør og Kragerø, senere til Eidanger.
I 1682 gav så kongen ordre om at biskop og stiftamtmann skulle flytte til Kristiansand. Bispedømmet dekket det samme geografiske området som før flyttingen, men fikk på dette tidspunktet nytt navn: Christianssand stift.
Stavanger bispedømme ble gjenopprettet etter nesten 250 år. I 1925 ble områdene fra fylkesgrensen mellom Vest-Agder og Rogaland og vestover ført tilbake fra Agder til et nydannet Stavanger bispedømme.
Kristoffer Nordfeldt

Landslaget

22. januar 2011 fikk  han sin første landskamp for Sverige mot Sør-Afrika.
Han ble tatt ut i Sveriges tropp til VM i fotball 2018 i Russland.
Developing

Developing er en amerikansk kortfilm regissert av Marya Cohn fra 1994, om forholdet mellom en jente og hennes single mor, som har brystkreft. Filmen har blant annet Natalie Portman i rollen som Nina.
Grunnkretser i Osterøy kommune

Grunnkretser i Osterøy kommune er delområder og grunnkretser som seksjonerer Osterøy kommune, Hordaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
National Inventors Hall of Fame

National Inventors Hall of Fame er en amerikansk non-profit organisasjon viet oppfinnere og deres innovasjoner. Den ble grunnlagt i 1973 og primæroppgaven er å «hedre folk som er ansvarlige for store teknologiske fremskritt som gjør den  menneskelige, sosiale og økonomiske utvikling mulig.» I tillegg til Æresgalleriet driver den også et museum i Alexandria, Virginia og en ungdomsskole i Akron, Ohio og er sponsor for pedagogiske prosjekter, konkurranser og spesielle tiltak over hele USA for å oppmuntre til kreativitet blant elevene.
Per 2016 er 532 oppfinnere fra de siste tre hundreår innlemmet i Æresgalleriet, inkludert om lag 100 nålevende personer. Hver februar blir nye medlemmer  innlemmet, valgt av en komité, det såkalte Blue Ribbon-Panelet. For å kvalifisere må oppfinneren ha fått et amerikansk patent som «har forbedret menneskenes velferd og fremmet utviklingen av vitenskap og teknologi.»

Historie

National Inventors Hall of Fame ble grunnlagt i 1973 etter et initiativ av H. Hume Mathews, som deretter ble leder for et nasjonalt råd for patentforeninger (nå Det nasjonale råd for immaterial rett). I de følgende år fikk Galleriet en stor sponsor i U.S. Patent and Trademark Office i Washington D.C.
Det første æresgalleri ble plassert i United States Patent and Trademark Office i Washington, D.C. i nærheten av Ronald Reagan Washington nasjonale lufthavn, men det trengte snart mer plass og en mer fremtredende plassering. En komité ble opprettet i 1986 for å finne et nytt hjem for galleriet. En tid holdt det til i Franklin Institute i Philadelphia, Pennsylvania. I 1987 foreslo en patentadvokat fra Akron, Edwin «Ned» Oldham, å flytte Æresgalleriet til Akron. Den nye bygningen sto ferdig i 1995, og galleriet ble da åpnet for publikum .
Allerede fra begynnelsen var galleriet ment å være mer enn et bare et museum og bibliotek for vitenskap  og teknologi. Det ble bygget som  et «oppfinnerverksted» og et nasjonalt ressurssenter for kreativitet. Det var tegnet av arkitekten James Stewart Polshek, og ble bygget i rustfritt stål, formet  som en kurvet rad av hvite seil med fem forskjellige utstillinger. I en av utstillingene kunne de besøkende bruke dataprogrammer for å skape animasjoner og mekanismer, samt styre laser-show.
Seks år senere flyttet gGalleriet til Alexandria. Det tidligere anlegget ble omgjort til en skole for elever i  5. til  8. klasse..

Aktiviteter

I Alexandria drives et museum i U.S. Patent and Trademark Offices bygning i 600 Dulany Street med et galleri med digitale portretter av medlemmer, interaktive kiosker og et teater. Adgang er gratis. 
Oppfinnerleiren ble grunnlagt i 1990 og er en sommerleir for barn i 49 stater.
Oppfinnerekonkurransen ble opprettet i 1990 for å oppmuntre høyskole- og universitetsstudenter til å være kreative og nyskapende innen vitenskap og teknologi. Siden er det blitt delt ut over én million dollar i premier i to kategorier, skoleelever og høyskolestudenter. I 2012 fikk de første premie for sitt forslag til terapi for behandling kreft, og en måte å legge til rette for sying i magekirurgi.
Kondapalli kraftverk

(Lanco) Kondapalli kraftverk  er et gasskraftverk under utbygging i distriktet Krishna i delstaten Andhra Pradesh, India. Brenselstypen blir bitumenøst kull. Det har foreløpig 734 MW effekt fordelt på 368 + 366 MW enheter som stod ferdige i henholdsvis oktober 2000 og desember 2009. Totaleffekten skal bli 1.476 MW fordelt på to enheter med 2x371 MW når anlegget står ferdig. Utbygger er Lanco Group Ltd.
Tåtten om Gisl Illugesson

Tåtten om Gisl Illugesson (norrønt Gísls þáttr Illugasonar) er en tått, en kort islendingesaga fra 1200-tallet. Historien foregår i Trondheim i Magnus Berrføtts regjeringstid (1093–1103). 
Hovedpersonen Gisl Illugesson har 17 år gammel reist til Norge for å oppsøke farens drapsmann Gjavvald, som er hirdmann hos kong Magnus. Gisl angriper Gjavvald på gaten, og lemlester ham. Han blir tatt til fange av kongens menn, og kongen vil dømme ham til døden. Til Gisls forsvar kommer først en flokk islendinger, som er opprørt over hvordan de blir behandlet av nordmennene, og dertil den senere biskopen Jón Ögmundsson, som argumenterer for at kristenretten pålegger kongen å vise rettferdighet. Gisl forklarer selv bakgrunnen for hevnen, og Gjavvald innrømmer at Gisl har rett til hevn. Historien ender med at Gisl får Gjavvalds plass i kongens hird.
Sagaen har blitt beskrevet som en drøfting av egenskaper som mot, høviskhet, ære og kristen rettsforståelse.
Tåtten er oversatt til nynorsk i samlingen Soga om Snegle-Halle og andre småsoger av Sveinbjørn Aursland.
Stratford (Newham)

Historie

Stratford fikk tidlig betydning ved å ligge strategisk på det stedet hvor den opprinnelige romerske veien fra Aldgate i City of London til Romford, Chelmsford og Colchester krysset elven Lee. Ved ulike tider har bielver fra elven vært tidevannselver mens myrene rundt ikke var drenert. Dalen som elven Lee gikk gjennom dannet en naturlig grense mellom Essex på østbredden og Middlesex på vestbredden, og var en betydelig hindring for handel, trafikk og reisende over land.
Stedsnavnet er første gang dokumentert i 1067 som Strætforda og har da betydningen «kryssing av [romersk] vei». Første ledd i stedsnavnet er fra angelsaksiske stræt, som i det moderne engelske ordet street, «vei/gate», og siste ledd, -ford, har betydningen vadested eller det sted man kan krysse elven. Det stedet hvor de reisende faktisk krysset elven lå ved et sted nord for Stratford High Street, uten at man vet helt sikkert hvor det var.
Munker tilhørende cistercienserordenen opprettet klosteret Langthorne Abbey i myrene nær elven Lee i 1135 og det ble ett av de rikeste religiøse hus i England. Landsbyen som vokste opp øst for hvor de reisende krysset elven var lenge kjent som Stratford Abbei eller Stratford Langthorne for å skille det fra Stratford atte Bow på andre siden av elven. Det ble også omtalt som Stratford Hamme, en referanse til at det lå innenfor det som ble sognet West Ham.
På kirkegården ved St. John's på Stratford Broadway står Martyr's Memorial, et minnesmerke over protestantiske martyrer fra Essex som ble brent under den religiøse undertrykkelsen av den katolske dronning Maria ‘den blodige’ på midten av 1500-tallet.
Motala Verkstad

AB Motala Verkstad er en svensk ingeniørbedrift, som er en av Sveriges eldste. Bedriften ble grunnlagt i 1822 av Baltzar von Platen, under byggingen av Göta kanal. Motala Verkstad har bygd rundt 400 skip, 800 broer (f. eks Västerbron, Skeppsholmsbron og Bergsnäsbron) og ca. 1300 lokomotiver.
Den rumenske gresk-katolske kirke

Historie

Etter at Karpatbekkenet hadde falt til Østerrike i 1687, begynte jesuitter å misjonere den ortodokse befolkningen. Dette førte i 1700 til en union med den katolske kirke. I begynnelsen sognet de rumensk-katolske menighetene til Esztergom erkebispedømme, men paven opprettet i 1853 Făgăraș-Alba Iulia erkebispedømme som metropolitanbispedømme for en egen rumensk-katolsk kirkeprovins.
Etter første verdenskrig tilfalt området Romania. På dette tidspunktet hadde kirken om lag 1,5 millioner tilhengere. Etter andre verdenskrig ble den rumensk-katolske kirken forbudt av den kommunistiske regjeringen og tvangsforent med den rumensk-ortodokse kirke. Den rumensk-katolske kirken ble av eksilrumenere bragt til USA, der pave Johannes Paul II opprettet et eparki i Canton, Ohio. I Romania fortsatte kirken sin aktivitet i undergrunnen frem til kommunismens fall, slik at Johannes Paul kunne gjenopprette de fem rumensk-katolske eparkiene i 1990. Opphøyelsen av Făgăraș-Alba Iulia til storerkebispedømme skjedde i 2005 gjennom pave Benedikt XVI.
Krøderen

Samferdsel

Ved Noresund (langs fylkesvei 280) er det bru over innsjøen, som på det punktet er ca. 200 meter bred. Riksvei 7 går langs innsjøen mellom Ørgenvika og Gulsvik, parallelt med Bergensbanen. Frem til 2014 gikk riksvei 7 langs innsjøen mellom Noresund og Ørgenvika, denne strekningen er nå fylkesvei 280. Fra 1872 forbandt Krøderbanen Krøderen med Vikersund og Drammen. Fra Krøderen stasjon i sydenden av innsjøen var det forbindelse med dampbåt til Gulsvik.  Båtturen tok 2 1/2 time med D/S «Haakon Adelsten» (fra 1861), «Krøderen» og «Norefjeld». Siste dampbåt gikk i 1925. Da strekningen Voss-Gulsvik på Bergensbanen ble tatt i bruk 10. juni 1908 var det svært stor trafikk på Krøderbanen, men etter at Bergensbanen åpnet til Hønefoss og Oslo i 1909 var det kun lokaltrafikk på Krøderbanen.